Comencen els treballs de substitució de la gespa artificial i el sistema de reg de l'estadi Nou Camp de Morvedre
27 de novembre 2024

![](/media/0bepifax/c1_img_4278.jpg?width=850&height=566.9886363636364)

L'Ajuntament de Sagunt ha iniciat les obres de remodelació del terreny de joc de l'estadi Nou Camp de Morvedre, seu del Club Atlético Saguntino. Han començat este dimecres amb la retirada de la gespa artificial que hi ha instal·lada actualment i l'obertura de rases per a la col·locació del nou sistema de reg.

Les màquines i el personal operari de l'empresa Obres i Paviments Especials S.A., adjudicatària del contracte, ja es troben en el recinte treballant en la primera fase d'esta obra, el cost de la qual ascendix a 306.442 euros, IVA inclòs.

![](/media/45va3ogx/c2_img_4289.jpg?width=850&height=566.9886363636364)

“Amb açò arribem a la part final d'un ardu treball que va començar fa quasi cinc anys amb les gestions per a obtindre la seua cessió i en el qual han estat implicats diferents departaments municipals, als quals volem agrair la seua professionalitat i el seu compromís amb una actuació summament prioritària per a l'acompliment de la labor esportiva de l'Atlético Saguntino”, ha anunciat el regidor d'Activitat Física, Salut i Esports, Javier Timón.

“Hui és un dia per a estar satisfets d'un assoliment que, sens dubte, és col·lectiu, de totes les persones que donem suport a l'esport de la nostra ciutat”, ha agregat l'edil.

![](/media/nimd4fry/c3_img_4303.jpg?width=850&height=566.9886363636364)

La intervenció constarà de cinc fases i està previst que s'execute en un termini de dos mesos. En primer lloc, es retirarà la gespa artificial i el sistema de reg que hi havia fins ara (fases 1 i 2, les que s'estan duent a terme actualment). A continuació, es comprovarà la planimetria del camp i, en cas de ser necessari, es repararà la mateixa. Tot seguit es procedirà a l'obertura de rases al llarg de tot l'anell del camp per a la instal·lació del nou sistema de reg mitjançant canons, i finalment es col·locarà la nova gespa artificial.

Una vegada conclosa l'actuació, en eixe termini estimat de dos mesos, el Club Atlético Saguntino podrà tornar al seu camp per a disputar els seus enfrontaments en un terreny de joc totalment renovat. Mentrestant, disputarà els seus compromisos com a local en l'estadi municipal del Fornàs.

![](/media/g3xbd1dv/c4_img_4265.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/2024-11-27-comencen-els-treballs-de-substitucio-de-la-gespa-artificial-i-el-sistema-de-reg-de-l-estadi-nou-camp-de-morvedre/ "Facebook")
*   [](http://twitter.com/share?url=https://aytosagunto.es/va/actualitat/2024-11-27-comencen-els-treballs-de-substitucio-de-la-gespa-artificial-i-el-sistema-de-reg-de-l-estadi-nou-camp-de-morvedre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2024-11-27-comencen-els-treballs-de-substitucio-de-la-gespa-artificial-i-el-sistema-de-reg-de-l-estadi-nou-camp-de-morvedre/ "Linked In")
*   [](mailto:?body=https://aytosagunto.es/va/actualitat/2024-11-27-comencen-els-treballs-de-substitucio-de-la-gespa-artificial-i-el-sistema-de-reg-de-l-estadi-nou-camp-de-morvedre/)